แบงก์พร้อมเปิดแลกธนบัตรที่ระลึก 2 แบบ 9 พ.ย.นี้
หลายธนาคารประกาศพร้อมเปิดจ่ายแลกธนบัตรที่ระลึกอีก 2 แบบ 9 พ.ย. นี้
3 พ.ย. 2559

หลายธนาคารประกาศพร้อมเปิดจ่ายแลกธนบัตรที่ระลึกอีก 2 แบบ 9 พ.ย. นี้
รายงานข่าวจากธนาคารไทยพาณิชย์ เปิดเผยว่า ในวันพุธที่ 9 พฤศจิกายน นี้ ธนาคารไทยพาณิชย์ จะเปิดให้ประชาชนแลกธนบัตรที่ระลึกเพิ่มอีก 2 ประเภท ได้แก่ ธนบัตรที่ระลึก 60 พรรษา มูลค่า 60 บาท (แลก 60 บาท) ได้รับจัดสรรจาก ธปท. จำนวน 125,000 ฉบับ และแบบที่ 2 ธนบัตรที่ระลึกในโอกาสครบรอบ 100 ปี ธนบัตรไทย มูลค่า 100 บาท (แลก 100 บาท) ได้รับจัดสรรจาก ธปท. จำนวน 125,000 ฉบับ โดยประชาชนสามารถแลกได้ที่ธนาคารไทยพาณิชย์ทุกสาขาทั่วประเทศ 1 ท่านต่อ 1 ฉบับ
ด้านธนาคารกรุงศรีอยุธยา ได้รับการจัดสรร ธนบัตรที่ระลึก 2 รุ่น ได้แก่ ธนบัตรที่ระลึก เฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในมหามงคลสมัยพระบาทสมเด็จพระเจ้าอยู่หัวทรงเจริญพระชนมายุ 60 พรรษา (ชนิดราคา 60 บาท)  จำนวน 75,000 ฉบับ  และ ธนบัตรที่ระลึกเนื่องในครบรอบ 100 ปี ธนบัตรไทย (ชนิดราคา 100 บาท)" จำนวน  75,000 ฉบับ รวม 150,000 ฉบับ  โดยธนาคารได้จัดสรรกระจายไปยังสาขาทั่วประเทศ และพร้อมเปิดการจ่ายแลกธนบัตรแต่ละรุ่นจำนวน 1 ฉบับ ต่อลูกค้า 1 ท่าน ตั้งแต่วันที่ 9 พฤศจิกายน 2559 เป็นต้นไปจนกว่าธนบัตร 2 ชุดนี้จะหมดลง
เช่นเดียวกับ ธนาคารทหารไทย หรือ ทีเอ็มบี เปิดแลกบัตรธนาคารและธนบัตรที่ระลึก  2 วาระ คือ  ธนบัตรเนื่องในมหามงคลสมัยที่พระบาทสมเด็จพระเจ้าอยู่หัว ทรงเจริญพระชนมพรรษาหกสิบบริบูรณ์ 5 ธันวาคม 2530  ชนิดราคา 60 บาท  แลกในราคา 60 บาท    และ  ธนบัตรที่ระลึกเนื่องในโอกาสครบรอบ 100 ปี ธนบัตรไทย ชนิดราคา 100 บาท (ปี 2545)   แลกในราคา 100 บาท  ประชาชนทั่วไปสามารถแลกได้คนละ 1 ฉบับ แบบใดแบบหนึ่ง ทั้งนี้เพื่อให้ได้รับธนบัตรอย่างทั่วถึงมากที่สุด  แลกได้ที่สาขาทีเอ็มบีที่เปิดรับแลก 353 สาขา ทั่วประเทศ ในเวลาทำการ  ตั้งแต่วันที่ 9  พฤศจิกายน นี้ เป็นต้นไปจนกว่าจะหมด